遊獨孤城下作
作者：張嵲
朝代：宋

paragraphs: 利成山百丈，直下獨孤城。
事往歲月積，長江依舊清。
昔人經過地，我輩復此行。
但見竹樹稠，石崖如削成。
喬木晚未凋，青青發餘榮。
天寒遠峰澹，日晏長川明。
時危懷古意，歲暮羈旅情。
一室寄絕岸，全家託柴荆。
晨炊飯脫粟，似此田澗氓。
群盜正猖獗，深居且偷生。
反念故園日，默默何由平。